ნიკოლას როუ (მწერალი)

ნიკოლას როუ (დ. 20 ივნისი, 1674, ბერდფორდშირის საგრაფო - გ. 6 დეკემბერი, 1718, ლონდონი, ინგლისის სამეფო) — ინგლისელი დრამატურგი, პოეტი და მწერალი. 1715 წელს მიიღო პოეტი-ლაურეატის წოდება. მისი პიესები და ლექსები სიცოცხლეში დიდი მოწონებით სარგებლობდა, ხოლო ერთ-ერთი მისი თარგმანი ინგლისური პოეზიის უდიდეს მიღწევებში შედის. იგი ასევე მიჩნეულია, უილიამ შექსპირის ნაშრომების პირველ რედაქტორად.

ბიოგრაფია
ნიკოლას როუ დაიბადა 1674 წლის 20 ივნისს ინგლისში, ადვოკატ ჯონ როუსა და ჯასპერ ედვარდსის ქალიშვილის - ელიზაბეთის ოჯახში. მისი ოჯახი ქალაქ ლამერტონში საკმაოდ დიდ მამულს ფლობდა. მამამისი სასამართლო საქმიანობით იყო დაკავებული და მეფე ჯეიმზ - ის მეფობის დროს გამოქვეყნებული აქვს მრავალი ნაშრომი.

მომავალი პოეტი-ლაურეატი თავდაპირველად ჰაიგეიტის, ხოლო შემდეგ რიჩარდ ბასბის ხელმძღვანელობით უესტმინსტერის კერძო სკოლაში იღებდა განათლებას. 1688 წელს იგი სამეფო სტიპენდიატი გახდა, რასაც 1691 წელს სამართლის ინსტიტუტში ჩარიცხვა მოჰყვა, რაც მამამისის გადაწყვეტილება იყო, რადგან იგი ფიქრობდა, რომ იურიდიულ ფაკულტეტზე სასწავლებლად როუ უკვე მზად იყო. ინსტიტუტში სწავლისას მას კანონებისა და სასამართლო გადაწყვეტილებების გაგება არ უჭირდა. მისი გონება უკვე იმგვარად იყო განვითარებული, რომ ცდილობდა სამართალი აღექვა არა როგორც პრეცედენტების ერთობლიობა ან კანონთა კრებული, არამედ როგორც გონივრულ მმართველობასა და მიუკერძოებელ სასამართლოზე დაფუძნებული სისტემა.

მამის გარდაცვალების შემდეგ, როცა იგი ცხრამეტი წლის იყო, მან სამართალს ზურგი აქცია და თავდაპირველად პოეზიას, მოგვიანებით კი დრამატული ნაწარმოებების წერას მიჰყო ხელი.

როუს 1709–1711 წლებში ქვინსბერის ჰერცოგის ქვემდივნის, მოგვიანებით კი უელსის პრინცის საბჭოს მდივნის თანამდებობა ეკავა. ჯორჯ - ის ტახტზე ასვლის შემდეგ, იგი საბაჟო ზედამხედველად დაინიშნა, ხოლო 1715 წელს მან პოეტ-ლაურეატის წოდებაზე ჩაანაცვლა ნაუმ ტეიტი.

ინგლისელი მწერალი გარდაიცვალა 1718 წლის 6 დეკემბერს და დასაფლავებულია უესტმინსტერის სააბატოში. მისი ხსოვნისადმი მიძღვნილი ძეგლი დაახლოებით 1722 წელს ჯონ მაიკლ რიზბრაკმა დადგა.

წარწერა საფლავზე :

ნიკოლას როუს ხსოვნას, რომელიც გარდაიცვალა 1718 წელს, 45 წლის ასაკში. და შარლოტას, მის ერთადერთ ქალიშვილს, ჰენრი ფეინის მეუღლეს.
ქალს, რომელსაც სულიერი ძალა მამისაგან ებოძა და თავადაც უმანკო, მშვენიერი და კეთილი იყო,
გარდაიცვალა 1739 წელს, 22 წლის ასაკში.

ჩვენ შენს ნეშტს, ნიკოლას, ამ სევდიან მემორიალში ვასვენებთ და ვითხოვთ, რომ შენი საპატიო ბიუსტი შექსპირის ბიუსტის გვერდით დაიდგეს. ოჰ, მის შემდეგ შენ იყავი ნაზი ცრემლის გამოწვევის ოსტატი, რადგან შენი გულითადი ვნება ყველაზე გულწრფელი იყო. შენი კეთილშობილური გრძნობებით სიმამაცეს შთააგონებდი და მონობისადმი ზიზღი არასდროს გამქრალა. მშვიდად განისვენე, ნაზო სულო, და დაიმკვიდრე მარადიული სიმშვიდე. შენ ჭკუითა და სიყვარულით იყავი დაჯილდოებული, და ახლა, როცა ჩვენი სამყარო დატოვე, შენი სული იმ სიმშვიდით ტკბება, რომელიც ასე სწყუროდა.

მათ, ვინც სიკვდილისას გლოვობდნენ და სიცოცხლეში უყვარდათ! უშვილო მშობელი და ქვრივი ცოლი ამ მემორიალზე ცრემლებს ღვრის, რომელიც მათ ფერფლს ინახავს და მისას მოელის.

მისი გარდაცვალების შემდეგ, ქვრივმა 1719 წელს ჯორჯ - ისგან პენსია მიიღო. ქმრის მიერ, რომაელი პოეტის - ლუკანის ნაშრომების თარგმანის აღიარების ნიშნად. როუს მიერ დაწერილი ფარსალიის (ლუკანის დაწერილი ნაწარმოებები იულიუს კეისარსა და პომპეუსს შორის გამართულ სამოქალაქო ომებზე) პერიფრაზი, სამუელ ჯონსონმა ინგლისური პოეზიის ერთ-ერთ უდიდეს ნაწარმოებად მოიხსენია და ფართოდ წაკითხული იყო. იგი მოიცავდა რვა გამოცემას 1718-დან 1807 წლამდე.

ოჯახი
როუმ პირველად 1695 წელს იქორწინა ანტონია პარსონსზე, რომლისგან 1699 წელს ვაჟი, ჯონ როუ, შეეძინა. ჯონმა ცოლად შეირთო მერი ჰემბლი როუ, და რვა შვილი ეყოლა. ანტონია 1706 წელს გარდაიცვალა, როუ კი 1717 წელს ხელმეორედ დაქორწინა. მისი მეორე ცოლი იყო ენ დევენიში და მათ ქალიშვილი, შარლოტა, შეეძინათ. შარლოტა 1739 წელს გარდაიცვალა და ორი შვილი ობლად დატოვა.

შემოქმედება
„ამბიციური დედინაცვალი“ - როუს პირველმა პიესამ, რომელიც 1700 წელს თომას ბეტერტონმა, ლინკოლნს-ინ-ფილდსში, პერსეპოლისში დადგა, დიდი მოწონება დაიმსახურა. შემდგომ 1701 წელს დაიდგა პიესა „ტამერლანი“ სადაც დამპყრობელი თემურლენგი განასახიერებდა უილიამ - ს, ლუი კი ბაიაზიდ - ს. მრავალი წლის განმავლობაში ეს პიესა რეგულარულად იდგმებოდა უილიამის ტორბეიში ჩამოსვლის წლისთავზე. 1712 წელს დუბლინში, როდესაც პოლიტიკური დაძაბულობა ძალიან გამწვავებული იყო, წარმოდგენამ სერიოზული აჯანყება გამოიწვია.
„სამართლიანი მომნანიებელი“ (1702 წელი, გამოქვყენდა 1703 წელს) წარმოადგენს ფილიპ მესინჯერისა და ნათან ფილდის ნაწარმოების „საბედისწერო მზითვის“ ადაპტირებულ ვერსიას, რომელიც სამუელ ჯონსონმა ინგლისურ ენაზე დაწერილთაგან ყველაზე სასიამოვნო ტრაგედიად მიიჩნია. 1704 წელს მან ხელი კომედიის ჟანრს მიჰყო და ლინკოლნს-ინ-ფილდსში დადგა პიესა „მწარე“, რომელიც წარუმატებელი აღმოჩნდა.

„სამეფო მოქცევა“(1707 წელი) ამბავი, რომელიც მოგვითხრობს სასიყვარულო სამკუთხედზე ორ ძმასა (ჰენგისტი და არიბერტი) და ქრისტიან ქალს შორის სახელად ეთელინდა, რომელიც მოწამეობრივად აღესრულა.

„ჯეინ შორი“, რომელიც, როგორც ამბობენ, შექსპირის სტილის იმიტაციაა, დრური ლეინის თეატრში 1714 წელს დაიდგა. მთავარი როლი ენ ოლდფილდს ეჭირა. პიესა 18 დღის განმავლობაში მიმდინარეობდა და როუს სხვა ნაწარმოებებთან შედარებით სცენა ყველაზე დიდხანს ეკავა. შინაარსი ძირითადად ოჯახურ სცენებს მოიცავს.

1715 წელს დაიდგა პიესა - „ლედი ჯეინ გრეის ტრაგედია“, რადგან იგი წარუმატებელი აღმოჩნდა, ეს მისი ბოლო მცდელობა იყო ამ ჟანრში.

როუმ 1709–1710 წლებში უილიამ შექსპირის პირველი, საუკუნის შვიდტომეული გამოსცა (ექვსი ტომი პიესებით და მეშვიდე — ლექსებით). სცენაზე მუშაობის პრაქტიკული გამოცდილება მას ეხმარებოდა პიესების სცენებად (და ზოგჯერ მოქმედებებად) დაყოფაში. მან ასევე დაწერა შექსპირის მოკლე ბიოგრაფია სათაურით „ &. . “.

მას ასევე შეხება ჰქონდა ისეთ ნაშრომებთან, რომელთა ავტორები არიან : ჰორაციუსი, ჟან დე ლა ბრუიერი, ნიკოლა ბუალო და ლუკანი.

მთავარი ნამუშევრები
პოემები
უნიო (1707)
პიესები
ამბიციური დედინაცვალი (1700)
ტამერლანი (1701)
მწარე (1704)
ულისეს (1705)
სამეფო მოქცევა (1707)
ჯეინ შორის ტრაგედია (1714)
ლედი ჯეინ გრეის ტრაგედია (1715)

თარგმანები
სამართლიანი მომნანიებელი (1702/3), ნათან ფილდის "საბედისწერო მზითვისა" და ფილიპ მესინჯერის ადაპტირებული ვერსია
ლუკანი (1718), ფარსალიის პერიფრაზი
კალიპედია (1710)

რედაქტირებული ნაშრომები
უილიამ შექსპირის ნაშრომები, პიესებისა და პოემების პირველი თანამედროვე გამოცემა

სხვადსხვა ნაშრომები
ნიკოლა ბუალოს მემუარი (თარიღი უცნობია)
უილიამ შექსპირის ცხოვრება